AOT บวก 5% คาดเก็งฯรับเปิดเมือง – ผลงานครึ่งปีหลังฟื้น เป้า “คอนเซ็นซัส” 69 บ.
AOT บวก 4.62% เป้า“คอนเซ็นซัส” 69 บ. คาดหวังผลงานครึ่งปีหลังจะกลับมาฟื้น จากการเดินทางอากาศยานดีขึ้นและในระยะสั้นนักลงทุนจะกลับมาลงทุนหุ้นในประเทศธีมเปิดเมือง
11 มิ.ย. 2564

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 12.24 น. อยู่ที่ 68 บาท ปรับตัวเพิ่มขึ้น 3 บาท หรือ 4.62% สูงสุดที่ 68.25 บาท ต่ำสุดที่  65.25 บาท ด้วยมูลค่าการซื้อขาย 3.30 พันล้านบาท

ด้าน นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บริษัทหลักทรัพย์ ยูโอบี เคย์เฮียน (ประเทศไทย) เปิดเผยว่า หุ้นของ AOT วันนี้ปรับตัวขึ้นเกิดจากแรงเก็งกำไร ซึ่งคาดหวังผลประกอบการในช่วงครึ่งปีหลังของปี 2564 จะกลับมาดีขึ้น
โดยมองข้ามผลประกอบการไตรมาส 2/2564 (เม.ย.-มิ.ย.) จากการเดินทางทางอากาศดีขึ้น
อย่างไรก็ตาม ความคืบหน้าการฉีดวัคซีนทำให้เกิดความคาดหวังแต่ทั้งนี้ปัจจัยพื้นฐานการฟื้นตัวอาจจะไม่ได้เกิดขึ้นเร็วมากนัก โดยระยะสั้นนักลงทุนจะกลับมาลงทุนหุ้นในประเทศธีมเปิดเมือง จึงมองข้ามผลประกอบการไตรมาส 2/64
ทั้งนี้มติ (Consensus) ราคาที่ 69 บาท ซึ่งมองว่าราคาหุ้นได้ผลตอบรับพอสมควรแล้ว